Николаево (община)
Община Николаево се намира в Южна България, област Стара Загора. Включва 4 населени места с общо население от 4346 жители (към 01.02.2011).

География

Географско положение, граници, големина 
Общината се намира в североизточната част на област Стара Загора. С площта си от 96,524 km2 е най-малката сред 11-те общини на областта, което съставлява 1,87% от територията на областта. Границите ѝ са следните:
 на север и изток – община Гурково;
 на юг – община Стара Загора;
 на запад – община Мъглиж;

Природни ресурси

Релеф 
Релефът на общината е равнинен и нископланински, като територията ѝ попада в пределите на Стара планина, Казанлъшката котловина и Средна гора, със средна надморска височина около 380 m.

В най-северната част на общината се простират южните склонове на нископланинския рид Дебелец, крайно южно разклонение на Тревненска планина, част от Средна Стара планина. Най-високата му точка в пределите на общината е връх Здравеца 834,8 m, разположен в крайния северозападен ъгъл на общината.

Южно от него в пределите на общината попадат крайната източна част на Казанлъшката котловина. В нея, източно от град Николаево, на границата с община Гурково, в коритото на река Тунджа се намира най-ниската ѝ точка – 268 m н.в.

Южната третина на общината се заема от северните склонове на Сърнена Средна гора. Тук максималната височина е връх Морулей 895,2 m, разположен на около 3 km южно от село Елхово, на границата с община Стара Загора.

Води 
Основна водна артерия на община Николаево е река Тунджа, която протича през нея от запад на изток с част от горното си течение. Източно и североизточно от град Николаево, през територията на общината протича най-долното течение на Радова река, ляв приток на Тунджа. В непосредствена близост до общината се намира язовир Жребчево, малко използван от местната общност ресурс. Общата площ на водните течения и водни площи е 4807 дка, 3078 дка от които са рибарници.

Климат 
Община Николаево попада в преходно-континенталната климатична област. Климатът е повлиян от разположението ѝ между двете планински вериги на север – Стара планина и на юг – Средна гора. Ограниченото влияние на северните въздушни маси е предпоставка за сравнително меката зима и лято без големи горещини. Валежите са около средните за страната. Зимата е сравнително мека, снежната покривка е сравнително неустойчива. Този климат е подходящ за развитие на земеделието и отглеждане на трайни насаждения, зърнени и технически култури. През летните месеци се наблюдават значителни засушавания. Като цяло средногодишните количества валежи са достатъчни за пасищата и другата естествена тревна растителност, но са в недостиг за селското стопанство.

Почви 
Почвите в района са разнообразни като превес имат кафявите и кафявите горски почви. Те са подходящи за отглеждане на трайни насаждения, етерично-маслени и технически култури, както и някои видове зеленчуци.

Околна среда 
Като цяло околната среда в община Николаево е относително добре съхранена. Разположението и в полите на Стара планина и по склоновете на Сърнена Средна гора и изключително ограниченото производство на единственото голямо промишлено предприятие – фирма ЕЛПО, предполагат чистота на въздуха, водата и почвите. Близостта до две планини, изобилието на зелени площи и водни басейни, както и липсата на големи промишлени замърсители определят околната среда в общината като чиста и приветлива. Има добри условия за опазване на жизнена биологична структура на средата. Общината е богата на подпочвени води. В землището на село Нова махала расте осенът – един от защитените дървесни видове, а в района на Николаево има блатен аир. В землището на с. Едрево гнезди сивата чапла, която се числи към защитените животински видове.

Население

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 4 населени места с общо население от 4194 жители към 7 септември 2021 г.

Административно-териториални промени 
 Указ № 462/обн. 21.12.1906 г. – преименува с. Балабанлии на с. Едрево;
 Указ № 949/обн. 08.12.1949 г. – преименува с. Елхово на с. Милево;
 Указ № 1239/обн. 26.08.1977 г. – признава с. Николаево за гр. Николаево;
 Указ № 43/обн. 19.02.1993 г. – възстановява старото име на с. Милево на с. Елхово;
 Указ № 3/обн. 8 януари 1998 г. – отделя гр. Николаево и селата Едрево, Елхово и Нова махала и техните землища от община Мъглиж и създава нова община Николаево с административен център гр. Николаево.

Транспорт 
През северната част на общината, от запад на изток, на протежение от 6,5 km преминава участък от трасето на жп линията София – Карлово – Бургас от Железопътната мрежа на България.

През общината преминават частично 2 пътя от Републиканската пътна мрежа на България с обща дължина 13,2 km:
 участък от 6,4 km от Републикански път I-6 (от km 351,9 до km 358,3);
 участък от 6,8 km от Републикански път III-5007 (от km 17,7 до km 24,5).

Топографска карта

Външни препратки 
 Официална страница на общината

Източници